**Hag. 2:20-23**

**“God se waarmerk.”**

*Andries Burger, GK Pinetown, 12 April 2020 (Opstanding) (week 3 van Covid-19 grendeltyd.)*

*Sing: Lied 422:1, 2, 3; Loof Hom met die tromme!; Lied159:1; Lied 488:1-5;*

Goeie more almal,

Dit voel nie meer so vreemd om op hierdie manier te ontmoet voor die Here nie, maar dit is darem regtig nie lekker nie. Ek sou jou so graag in die oë wil kyk sodat ek en jy kan sien dat ons gee om vir mekaar en ons is lief vir mekaar.

In een toespraak word 3 weke toe sommer 5. Ek is saam jammer vir elkeen van ons wat nog langer gaan verlang na ons geliefdes, veral ouers wat na kinders verlang, veral die van ons wat alleen bly. Maar weet jy – moenie jouself te jammer kry nie, dit sal verbygaan.

Ek vermoed dat daar reeds party van ons is wat nogal bekommerd raak oor hoe jy vir jouself en jou geliefdes en jou werksmense sal kan sorg in die maande wat kom.

Vir jou wil ek verseker dat jy nie alleen is en alleen sal wees in hierdie penarie nie. Sy liefde in ons sal ons dring om na mekaar om te sien – Jesus sê mos dat ons mekaar moet liefhê soos Hy os lief het.

Moenie eenkant sit in jou kommer nie – kom nader na Jesus toe, en kom nader in die gemeente se gemeenskap van gelowiges in. Hoe nader jy in die gemeente is, nader sal jy wees aan Jesus se liefde en versorging wat Hy bedien deur die gemeente.

Genoeg van ons donker situasie... kyk deur dit, fokus jou gedagte saam op God, ons liefdevolle Vader in Jesus Christus deur die Heilige Gees.

***Lied 159 v. 1***

*God is hier teenwoordig;*

*laat ons biddend nader,*

*hier waar ons voor Hom vergader.*

*God is hier teenwoordig.*

*Heilig is die Here;*

*buig in stilte, Hom ter ere!*

*Wie Hom roem, wie Hom noem*

*Heer en Hemelvader, kom nou almal nader!*

***Luk. 1:78b, 79***

*78Soos die moreson het Hy (Jesus Christus) opgegaan om uit die hoogte op ons af te straal,*

*om lig te bring aan dié wat in duisternis en in die skaduwee van die dood lewe,*

*om ons voetstappe te rig op die pad van vrede.”*

Vrydag het ons verwondering teruggedink aan Jesus se liefde wat Hy so duidelik aan die kruis ten toongestel het. Vanoggend is ons in ekstase in ons herinnering aan sy opstanding, sy oorwinning. Kom ons sing die verbasende boodskap van sy opstanding, kom ons jubel oor ons Oorwinnaar Koning!

***Lied 422 v. 1, 2, 3***

*1.*

*Die Heer, die Heer het opgestaan!*

*Die Heer het wáárlik opgestaan!*

*Vir sondaars het die Heer gesterf,*

*die lewe deur sy dood verwerf!*

*Oorwinning is vir ons verkry*

*oor sondemag en -heerskappy.*

*2.*

*Die Heer, die Heer het opgestaan!*

*Die Heer het wáárlik opgestaan!*

*Vir sondaars het die Heer gesterf;*

*die lewe deur sy dood verwerf.*

*Hy het oorwin die dood, die hel.*

*Ons kan dit wêreldwyd vertel!*

*3.*

*Die Heer, die Heer het opgestaan!*

*Die Heer het wáárlik opgestaan!*

*Aan Hom die lof, die roem en eer,*

*Hy laat ons mét Hom triomfeer.*

*Laat ons, o Here, deur u Gees,*

*afhanklik en oorwinnaars wees.*

Kinders,

Onthou julle hoekom ons Vrydag, “Goeie” Vrydag genoem het? Ja. Dit was ‘n “Goeie” dag omdat ons gedink het aan Jesus se liefde om ons wat in Hom glo weer God se kinders te maak. Dink jy daar kan ’n dag wees wat ons nog meer van hou as “Goeie Vrydag”.

As ons ons die dag toe Jesus dood gegaan het om ons sonde te betaal, watter dag sal ons nog blyer maak?

Die dag toe Hy weer lewendig geword het, die dag toe Hy uit die dood opgestaan het. En dit is waaraan ons vandag dink.

Jesus is so sterk dat Hy die dood en die duiwel klaar gewen het en daarom is ons nie meer bang vir die dood nie – as jy in Jesus glo, dan is Hy by jou en hoef jy nie bang te wees vir die dood nie. Kom ons loof en prys Hom.

***Loof Hom met die tromme***

*1.*

*Loof hom met die tromme, loof Hom met die harp,
loof Hom met die klinkende simbale.
Alles wat asem het loof, loof die Here.*

*Alles wat asem het loof, loof die Heer.*

*2.*

*Prys Hom met jul stemme, prys Hom uit die hart,
prys Hom in die hemel en op aarde.*

*Alles wat asem het loof, loof die Here.*

*Alles wat asem het loof, loof die Heer.*

**GEBED** (Verootmoediging, Lofprysing, Pastoraal, Verligting)

Vanoggend kom ons by die laaste boodskap van God deur sy profeet Haggai.

Sy eerste boodskap het ons opgeroep om op Hom te fokus en nie op ons self nie,

daarna het Hy ons aangemoedig om moed te skep omdat Hy by ons is, omdat Hy getrou sal wees aan sy beloftes en omdat Hy die werk van ons geloof perfek sal klaarmaak. Dat die Heilige Gees in ons is en ons daarom God se verteenwoordigers in die wêreld word..

Op Goeie Vrydag het sy derde boodskap ons laat besef dat ons nie maar kan lewe soos ons wil en Hom met iets hier en iets daar te probeer paai nie. Ons het agtergekom hoe totaal verlore ons sou wees sonder Jesus Christus se volmaakte lewe en van die vrede wat Hy bewerk het toe Hy Homself geoffer het aan die kruis.

Kom ons lees nou sy vierde boodskap **<< Lees Haggai 2:20-23>>**

Sê vir Serubbabal dat daar ’n dag gaan kom wanneer die Here sy almagtigheid en sy absolute heerskappy baie duidelik sal laat geld – die hemel en die aarde, die hele skepping sal voor Hom bewe en Hy sal heers oor alle mense; Hy gaan alle regerings omdop, Hy gaan die tande van elke weermag trek.

En op daardie dag Serubbalel, gaan Ek jou my seëlring maak omdat Ek jou uitgekies het, sê die Here.

Die Here gaan hom sy seëlring maak. Wat is ’n seëlring?

Dit is ’n ring wat ’n koning aan sy hand gedra het waarmee hy belangrike dokumente geseël het, of gewaarmerk het kan jy sê. Hulle het ’n harde was gesmelt en dan ’n afdruk van die ring daarop gedruk, en as die was afkoel en hard word, dan kan jy die prentjie of woorde in die was sien wat op die seëlring was. Dit was dan die seël of die waarmerk dat die dokument die gesag van die koning het.

Toe die Farao, die koning van Egipte, vir Josef die gesag gegee het om namens die Farao besluite te neem en bevele te gee, het hy sy seëlring vir Josef gegee (Gen 41:42).

Toe Nebukadneser die koning van Babel, die leeukuil toegesluit het waarin hulle vir Daniël gegooi het, het hy dit met sy seëlring verseël (Dan. 6:17)

Die konings van Israel en Juda het ook so ’n seëlring gehad,

Van Salomo af was daar nog altyd iemand uit Dawid se nageslag koning, soos wat God vir Dawid belowe het.

Maar toe hulle hulle rug op die Here gedraai het en hulle nie gesteur het aan die boodskappe van God se profete nie het God ’n einde daaraan gemaak.

Hy het koning Jojagin met seëlring en al uitgeruk en saam met die volk oorgegee aan Nebukadneser, ’n heiden in Babel wat toe heers oor God se verbondsvolk.

Maar toe het God ’n deel laat terugkom uit die ballingskap uit en met sy aansporing is hulle weer om die simbool van God se teenwoordigheid te herbou.

As die Here nou vir Serubbabel sê dat Hy hom ’n seëlring maak,

dan sê God dat Hy sy verbond met Dawid nie vergeet het nie, want nou is iemand uit Dawid se nageslag weer ’n seëlring. Serubbabel was die kleinseun van ou koning Jojagin uit die geslag van Dawid.

Hierdie boodskap vir Serubbabel en almal by Hom was die wonderlike nuus dat God getrou is en dat Hy weer, dat Hy nog steeds op pad is om al sy beloftes waar te maak vir sy volk, dat Hy Serubbabel sal bewaar soos ’n koning sy seëlring sal bewaar.

Dit is sekerlik waar, maar kom jy ook agter dat daar meer agter hierdie woorde moet wees?

Die Here het nie die volke voor Serubbabel omgedop nie, Serubbabel het nooit self koning geword nie, trouens behalwe dat hy nog goewerneur was toe hulle klaar gebou het aan die tempel, lees ons niks verder van Hom nie.

Ja, daar is inderdaad baie meer in hierdie boodskap, en die sleutel om dit raak te sien is in v. 21 dat die Here “die hemel en die aarde sal laat bewe”.

Soos in Haggai se tweede boodskap verwys dit na “die dag van die Here”, daardie dag wat Jesus weer kom as die absolute Heerser en die Regter oor alles en almal.

Op daardie dag, Serubbabel, en almal wat luister, op daardie dag gaan die skepping Hom eer, op daardie dag gaan Hy klaar speel met alle menslike gesag en mag.

Maar op daardie dag is Serubbabel hoeka al dood.

Wie is dit dan wat God se seëlring sal wees, wie is dit wat God se eer waardig sal wees, wat God se gesag sal hê en met God se mag sal regeer?

Ja, jy is reg, die Seun van God, die Christus; Jesus, die seun van Maria; uit die nageslag van Dawid, soos Serubabbel ook was.

Hy is die ware seëlring van God, Hy is die waarmerk van God se besluite, van God se beloftes, van God se liefde en van sy trou.

Wil jy die waarmerk sien van God se straf op sonde?

Kyk na sy seëlring op die kruis waar Hy God se woede, sy straf, sy verwerping vir jou sonde gedra het.

Wil jy die waarmerk sien van God se onverdiende genade?

Kyk na Jesus se genade aan die moordenaar aan die kruis langs Hom, sonder verdienste, bloot omdat in geloof na Jesus toe draai is hy daardie selfde dag nog saam Jesus in die paradys.

Wil jy die waarmerk van God se liefde sien?

Ja, jy is reg – Jesus Christus. Luister hoe Johannes dit uitdruk 1 Joh. 4:9,

*“9Hiérin is God se liefde vir ons geopenbaar (hierin sien ons die waarmerk van sy liefde): sy enigste Seun het Hy na die wêreld toe gestuur sodat ons deur Hom die lewe kan hê.”*

Wil jy God se waarmerk sien dat God elkeen wat glo uit die dood sal opwek?

Kyk na sy seël, na Jesus Chrsitus wat opgewek is uit die dood en luister wat Paulus in Rom. 6:8 skryf vir die gelowiges in Rome, en vir almal wat glo*, “8Ons het saam met Christus gesterwe; daarom glo ons dat ons ook saam met Hom sal lewe.”*

Jy hoef nie te glo dat Jesus uit die dood opgestaan het nie – dit is nie ’n onsekerheid wat geglo hoef te word nie. Dit is ’n sekerheid wat aanvaar moet word.

As die getuienis daarvan in ’n hof getoets moet word sal enige onpartydige hof dit bo enige twyfel as die waarheid bevind. Watter feitlike getuienis?

Dat Jesus regtig dood was; dat Hy begrawe is; dat sy graf leeg was;

ooggetuies van sy verskyning aan enkelinge, aan klein groepies en aan ‘n skare van meer as 500; nie net aan mense wat in Hom geglo het nie maar ook aan sy ongelowige broer Jakobus en sy vyand, Saulus.

En dit is alles opgeskryf en gepubliseer terwyl die oogetuies self nog geleef en getoets kon word in kruisondervraging.

Jesus hét uit die dood opgestaan – punt.

Sy opstanding is God se waarmerk, sy seël dat almal wat in Chirstus is deur geloof ook uit genade opgewek sal word uit die dood.

Dit is presies wat die Heilige Gees deur Paulus in 1 Kor. 15 laat opteken het oor almal wat aan Chirstus behoort, almal wat in Hom glo en daarom in Hom lewe,

“*20Maar nou, Christus is opgewek uit die dood, as eersteling uit dié wat gesterf het. 21Aangesien die dood deur 'n mens gekom het, het die opstanding van die dooies ook deur 'n mens gekom. 22Net soos almal deur hulle verbondenheid met Adam sterf, so sal almal in Christus lewend gemaak word. 23Maar daar is 'n volgorde: die eersteling is Christus, daarna, by Christus se koms, dié wat aan Hom behoort.”*

Eers is Jesus Christus opgewek, en sy opstanding waarvan ons seker kan wees, is die waarmerk dat elkeen wat aan Hom glo ook opgewek sal word.

Christus is God se seëlring, die waarmerk van wie Hy is en wat Hy doen.

 Maar ’n waarmerk is net van waarde as jy dit kan sien, nie waar nie?

 Waar sal ons en die mense van ons tyd God se waarmerk, sy seël kan sien?

Kom ons begin by die begin - kan jy onthou hoekom God mense gemaak het?

Ons lees in Gen. 1:27, *“27God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.**”*

Wie moet God se waarmerk, sy seëlring, sy Seun sigbaar maak in die wêreld?

Dit is die rede vir ons bestaan, ek en jy en elke ander mens –

om God te verteenwoordig oral waar jy is – alleen, by die huis, die skool, die werk...

Maar in ons sonde het ons ’n gemors daarvan gemaak –

totdat God dit verander het om elkeen wat in Hom glo,

 in Christus skoon te was en aan te trek met sy perfekte heiligheid.

In 2 Kor. 3:18 lees ons, dat terwyl ons vasgenael staar na die beeld van Christus, word ons deur die Heilige Gees verander om aan die beeld van Christus gelyk te word, dat die heerlikheid wat van ons uitstraal, Jesus se heerlikheid, steeds toeneem.

My liewe broer en suster, Jesus Christus is God se seëlring wat alles van God waarmerk.

Hy is die waarmerk van God se getrouheid, sy genade, sy liefde; maar ook van sy woede en straf as jy nie wil luister nie en besluit om teen Hom kant te kies.

Jesus hét uit die dood opgestaan en sy opstanding is God se waarmerk van sy oorwinning oor die sonde, oor die dood en oor die duiwel en alle bose magte.

Jesus se opstanding is ook die waarmerk dat elkeen wat in Hom glo saam opgewek sal word om saam met Jesus terug te wees in die ewige paradys van God se teenwoordigheid.

Wanneer jy in Hom glo dan herstel Hy weer sy beeld in jou.

Gebruik elke kans wat jy maar kan om van Hom te lees, met Hom te praat, en saam ander na sy verkondiging te luister.

Hy roep jou om weer sy verteenwoordiger te wees soos Hy dit van die begin af bedoel het.

Hy roep jou om sy waarmerk, Jesus Chrsitus, sigbaar te maak vir ander in hierdie lewe – die mense in jou huis, by die skool en die werk...

Almal wat met jou te doen kry moet Jesus leer ken as hulle met jou te doen het.

God roep jou om sy seelring, sy waarmerk te verteenwoordig...

Luister asseblief en gehoorsaam sy oproep –

dit sal goed wees vir jou en elkeen wat met jou te doen kry,

 en dit sal God verheerlik.

**GEBED**

**Lied 488 v. 1, 2, 3, 4, 5**

1.

Helder skyn u lig vir die nasies,

'n vreugdeglans om die mense te verlig

tot die hele wêreld kan sien U is die lig.

Mag u lig, Heer, deur ons skyn.

3.

Balsem bring herstel vir die wonde,

'n sagte salf vir die mense met hul seer

tot die hele die wêreld kan sien dat U genees.

Mag U troos, Heer, deur ons bied.

5.

U is Koning, Heer, oor die aarde.

Die mense vra na u wil om u te eer

tot die hele wêreld kan juig dat U regeer.

Laat u ryk, Heer, in óns kom!

Laat u ryk, Heer, deur óns kom!

Laat u ryk, Heer, oral kom!

2.

Vrolik klink ons lied vir die volke,

'n pryslied bring al die nasies om ons saam

tot die hele wêreld kan jubel oor u Naam

Mag u lof, Heer, deur ons klink.

4.

Heer, u Woord gee hoop aan die nasies;

'n hartvol hoop om die volke te verbly

tot die hele wêreld kan glo dat U bevry.

Mag U hoop, Heer, deur ons gee.

**Numeri 6:24-26**

24“Die Here sal julle seën en julle beskerm;

25die Here sal tot julle redding verskyn en julle genadig wees;

26die Here sal julle gebede verhoor en aan julle vrede gee!

A-a-a-amen, A-a-a-amen, A-a-a-a-amen.

Daarmee is ons klaar met die reeks preke uit Haggai,

ek vertrou dat julle kon agterkom dat die God van die Ou Testament is dieselfde as God van die Nuwe Testament,

en dat hierdie boek in die Ou Testament netso op God se verlossing in Christus fokus as enige boek in die Nuwe Testament – elkeen op sy unieke manier.

Ek is nog nie seker watter Bybelboek ons volgende gaan neem nie, soos gewoonlik sal dit uit die Nuwe Testament wees – op die oomblik dink ek heel waarskynlik 1 Petrus.

Dankie vir die terugvoer op die preke, dit is moeilik om so in afsondering te bedien sonder om te sien dat iemand luister.

Sterkte vir nog ŉ week in isolasie.

Fokus op God, Skep moed – Hy is by jou en sal by jou bly.

Onthou om vir ander te bid – en onthou dat die Here dalk net jou stem wil gebruik om iemand anders op te beur.

 Wie dink jy sal ŉ oproep van jou waardeer?

Totsiens tot volgende keer...